Πυρά κατά της ΝΔ εξαπολύει το υπουργείο Εργασίας τονίζοντας ότι η πρότασή της για την επικουρική ασφάλιση θα δημιουργήσει τρύπα 55 δισ. ευρώ στα Ταμεία, οδηγώντας με μαθηματική ακρίβεια σε νέες μειώσεις των επικουρικών συντάξεων για όλους.

Αφορμή για την αντίδραση αυτή αποτέλεσε δημοσίευμα που μιλούσε για λανθασμένο υπολογισμό των επικουρικών συντάξεων, ισχυρισμός που το υπουργείο Εργασίας διαψεύδει πλήρως.

Ειδικότερα, το υπουργείο Εργασίας αναφέρει ότι «το σημερινό δημοσίευμα της εφημερίδας «Ελεύθερος Τύπος» αναφορικά με δήθεν λάθος υπολογισμό των επικουρικών συντάξεων είναι απολύτως αναληθές. Ο επανυπολογισμός των επικουρικών συντάξεων υλοποιήθηκε όπως ακριβώς ορίζει ο ν. 4387/16″ αναφέρει το Υπουργείο Εργασίας, Κοινωνικής Ασφάλισης και Κοινωνικής Αλληλεγγύης.»

»Υπενθυμίζουμε ότι με τον ν.4387/16 η κυβέρνηση πέτυχε την προστασία της συντριπτικής πλειοψηφίας των επικουρικών συντάξεων καθώς με το άρθρο 96 προστατεύτηκαν απολύτως όλες οι επικουρικές συντάξεις για τις περιπτώσεις που το άθροισμα κύριας και επικουρικής δεν ξεπερνούσε τα 1.300 ευρώ.»

«Παράλληλα, με τον επανυπολογισμό καταφέραμε να αποφύγουμε μια ακόμα οριζόντια μείωση, όπως είχε ήδη ψηφιστεί από τη ΝΔ, μέσω της ρήτρας μηδενικού ελλείμματος» προσθέτει το Υπουργείο στην απάντησή του σημειώνοντας, στη συνέχεια «συγκεκριμένα, αν είχε εφαρμοστεί η ρήτρα μηδενικού ελλείμματος, μόνο για τη περίοδο 2014 – 2016 η μείωση των επικουρικών συντάξεων θα ήταν της τάξης του 40% για 1,25 εκατ. δικαιούχους».

Τρύπα στα Ταμεία από την πρόταση της ΝΔ

«Η σημερινή κυβέρνηση εξασφάλισε τα επίπεδα των επικουρικών συντάξεων, τη βιωσιμότητα της δημόσιας επικουρικής ασφάλισης και την πλεονασματική λειτουργία του ΕΤΕΑΕΠ.» σημειώνει το υπουργείο Εργασίας και ασκεί κριτική στο πρόγραμμα της ΝΔ.

«Αντιθέτως, είναι η πρόταση της ΝΔ για την επικουρική ασφάλιση η οποία θα οδηγήσει στη δημιουργία τρύπας 55 δισ. ευρώ στα δημόσια ταμεία και άρα σε νέες μειώσεις επικουρικών συντάξεων για όλους.»

«Κατανοούμε απόλυτα την απογοήτευση αυτών που τόσους μήνες είχαν ποντάρει στην κατάρρευση της δημόσιας κοινωνικής ασφάλισης. Δυστυχώς για αυτούς και ευτυχώς για τους ασφαλισμένους, η χώρα πλέον έχει ένα βιώσιμο ασφαλιστικό σύστημα που η κυβέρνηση του ΣΥΡΙΖΑ θα διατηρήσει και θα υπερασπιστεί» καταλήγει η απάντηση του υπουργείου Εργασίας, Κοινωνικής Ασφάλισης και Κοινωνικής Αλληλεγγύης.